als_Latn dik_Latn sag_Latn
18 mars 2015 - 42 minuta mbledhje për të ridizenjuar piketat për pjesën e mbetur të sezonit. Ka ndodhur në zyrat e klubit bardheblu, aty ku presidenti Halili, stafi teknik dhe futbollistët kanë diskutuar për problematikën e ditëve të fundit dhe pritshmëritë për të ardhmen e afërt. Mungesa e madhe ka qenë ajo e Stivi Frashërit, 24-vjeçari që në harkun e 72 orëve e ka nxjerrë nga binarët karrierën e tij, fillimisht me gafën në derbi dhe më pas me polemikat tronditëse të shpërthyera në faqen e tij në facebook. Për këtë rast, edhe një herë presidenti Halili ka zgjedhur një mënyrë të tijën, duke u deklaruar futbollistëve që kjo çështje do të ketë një zgjidhje ekskluzive nga ana e tij, më konkretisht pezullim pa afat për të dhe një gjobë 3 muaj rrogë.
Ja kush janë akuzat që lojtari lëshoi në faqen e tij në “Facebook”, një ditë më parë, paçka se më pas bëri prapaktheu duke kërkuar që të mbrohej:
“Stërvitesha 5-6 orë në ditë me qejf e dëshirë, me profesorë që më donin e respektonin. Këtu, stërvitem 15 minuta dhe kur je në ndeshje, të shajnë prej pankinës nga nëna e motra, aq të mirë janë”, shkruante portieri.
Më pas, rreth orës 20:30 të së dielës, lojtari e fshiu postimin e tij dhe e përgënjeshtroi duke thënë se ato gjëra i kishte shkruar një shok i tij.
“Inati dhe keqardhja për gabimet e mia e kanë shtyrë të komentojë gjëra të pavërteta. Kërkoj ndjesë për këtë gabim të bërë. Ashtu siç përfitoj nga rasti të kërkoj ndjesë publikisht për gabimin e bërë në derbi”.
Ndërkohë duket se me shumë gjasa Frashëri do të largohet nga bardheblutë në fund të këtij sezoni. Edhe pse ka edhe dy vite të tjera kontratë, gazeta mëson se korçari i ka ezauruar të gjitha pritshmëritë ndaj tij dhe në klub do mundohen të gjejnë një mënyrë për të prishur në mënyrë konsensuale kontratën me të. Në rast se Frashëri nuk do të dakordohet me presidentin e klubit për prishje të kontratës, atij do t’i ulet rroga dhe e shumta do të qëndrojë si bardheblu, por në rolin e portierit të tretë, ose e shumta e të dytit.
/agjencia e lajmeve "Dyrrah"/
als_Latn als_Latn als_Latn als_Latn als_Latn als_Latn als_Latn